पाएं अपने शहर की ताज़ा ख़बरें और फ्री ई-पेपरडाउनलोड करें
बारिश के साथ चली तेज हवा से गुरुवार को सरायकेला-खरसावां मेन रोड स्थित कीता गांव में एक विशालकाय आम का पेड़ गिर गया। पेड़ के नीचे दबने से घटनास्थल पर ही दो बच्चों की मौत हो गई। तेज हवा के झौके से पेड़ के नीचे गिरे आम को बच्चे चुन रहे थे और इसी दौरान पेड़ उनके ऊपर गिर गया। इस घटना में एक और व्यक्ति गंभीर रूप से जख्मी हो गया।
दरअसल, तेज हवा की वजह से आम नीचे गिरा था और उसे ही चुनने के लिए दर्जनों ग्रामीण मौके पर पहुंचे थे। मृतकों में दीपक गोप (12) और हिम्मत लाल पड़िहारी (10) शामिल है। दोनों बच्चों का शव कई टुकड़ों में बंट गया। वहीं, जख्मी रूपलाल मांझी (28) को सदर अस्पताल में प्राथमिक उपचार के बाद जमशेदपुर के एमजीएम के लिए रेफर कर दिया गया।
इधर, सरायकेला-खरसावां मुख्य मार्ग पर आम पेड़ के गिरने से सड़क जाम लग गया और वाहनों की लंबी कतारें लग गई। घटना की सूचना के साथ ही मौके पर पहुंची पुलिस ने JCB मंगवा कर पेड़ को हटवाया। इसके बाद उसके नीचे दबे दोनों बच्चों के क्षत-विक्षत शव को बाहर निकाला जा सका। काफी मशक्कत के बाद 2 घंटे में आम के पेड़ को मेन रोड से हटाया जा सका। इसके बाद तकरीबन शाम के 6 बजे से वाहनों का परिचालन शुरू हो सका।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn